VSL sklep I Cp 2163/2011
Sodna praksa višjih sodišč, 2012-01-12

sodne takse - način plačila sodnih taks - plačilo na prehodni podračun sodišča - plačilo pri blagajni sodišča - dolžnost predložitve potrdila opravljenem plačilu sodnih taks - dan plačila sodnih taks - pravočasnost plačila sodnih taks

V primeru, ko stranka plača takso pri blagajni sodišča, ji ni potrebno predložiti posebnega potrdila o plačilu.

Pritožbi se ugodi in se sklep sodišča prve stopnje razveljavi ter zadeva vrne sodišču prve stopnje v novo odločanje.

Odločitev o stroških pritožbenega postopka se pridrži za končno odločbo.

Sodišče prve stopnje je z izpodbijanim sklepom odločilo, da se pritožba tožeče stranke z dne 18.3.2011 zoper sklep P 2880/2007-I z dne 28.2.2011 Okrožnega sodišča v Ljubljani šteje za umaknjeno.

Zoper sklep se pritožuje tožeča stranka, zaradi zmotne uporabe materialnega prava in napačne ugotovitve dejanskega stanja. Predlaga spremembo sklepa tako, da se sklep razveljavi in upošteva pritožba tožeče stranke z dne 18.3.2011 za pravočasno. Tožeča stranka je sodno takso za postopek o pritožbi plačala na sodišču dne 7.4.2011 ob 14.14 uri, kar izhaja iz priloženega računa št. 12123, na katerem je tudi navedena opravilna številka zadeve. Sodna taksa je bila plačana v zahtevanem znesku 8,21 EUR in to še pred iztekom pritožbenega roka, ter dokazilo tudi dostavljeno sodišču, saj en izvod računa na sodišču ostane. Ker je tožeča stranka sodno takso za postopek o pritožbi plačala in to v roku, je zaključek sodišča, da se šteje, da je pritožbo umaknila, ker sodne takse ni plačala, napačen.

Sodišče prve stopnje je v izpodbijanem sklepu ugotovilo, da tožeča stranka sodne takse za postopek o pritožbi (vloženi 18.3.2011) ob vložitvi le-te ni plačala, plačala pa je tudi ni v roku iz plačilnega naloga, torej v 15 dnevnem roku od vročitve, pri čemer se je rok za plačilo sodne takse za postopek o pritožbi iztekel z dnem 11.4.2011. Tožeča stranka v pritožbi navedeno ugotovitev izpodbija in zatrjuje, da je sodno takso plačala na sodišču dne 7.4.2011 ob 14.44 uri, za to pa kot dokaz prilaga tudi račun z dne 7.4.2011, iz katerega izhaja, da je bila navedenega dne v predmetni zadevi plačana taksa v višini 8,21 EUR pri Okrožnem sodišču v Ljubljani.

Zakon o sodnih taksah (ZST-1) glede načina plačila določa, da se sodne takse plačujejo v gotovini, z elektronskim denarjem ali drugimi veljavnimi plačilnimi sredstvi (6. člen ZST-1), pri čemer v nadaljevanju, za primere, ko je plačilo opravljeno na prehodni podračun, določen za plačevanje sodnih taks sodišča, določa tudi, kdaj je potrebno dostaviti dokazilo o plačilu. Drugače je v primeru, ko je sodna taksa plačana pri blagajni sodišča, glede česar 6.a člen določa, da se šteje, da je taksa plačana na dan plačila pri blagajni sodišča in ko en izvod računa ostane na sodišču. Tožeča stranka v tem primeru zatrjuje ravno plačilo pri blagajni sodišča in za to dostavlja tudi dokazilo, ki ga je potrebno šteti kot dopustno pritožbeno novoto, iz katerega izhaja, da naj bi bila taksa pravočasno plačana (7.4.2011). Zaključek sodišča prve stopnje, da taksa ni bila plačana, ki je podkrepljen le z izpiskom, ki se nanaša na prehodni podračun sodišča, je torej preuranjen. V primeru, ko stranka plača takso pri blagajni sodišča, ji namreč posebnega potrdila ni potrebno predložiti. Sodišče prve stopnje bo moralo zato v nadaljevanju postopka, upoštevaje pritožbi predloženo potrdilo, ponovno preveriti, ali je bila sodna taksa za postopek o pritožbi pravočasno plačana.

Glede na navedeno je bilo potrebno sklep sodišča prve stopnje razveljaviti in zadevo vrniti sodišču prve stopnje v novo odločanje (3. točka 365. člena ZPP).

V skladu s tretjim odstavkom 165. člena ZPP je odločitev o stroških pritožbenega postopka pridržana za končno odločbo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.